На основу члана 63 става (4) Закона о државној служби у институцијама Босне и Херцеговине („Службени гласник БиХ“, бр. 19/02, 35/03, 4/04, 17,04, 26/04, 37/04, 48/05, 2/06, 32/07, 43/09, 8/10, 42/12, 93/17 и 18/24) и Правилника о унутрашњој организацији Одбора државне службе за жалбе, број 01-1-02-2-134-16/23 од 22. 12. 2023. године, а у вези са Закључком Савјета министара Босне и Херцеговине са 55. сједнице, одржане 9. 7. 2024. године, расписује се

**ЈАВНИ ОГЛАС**

**за избор и именовање чланова Одбора**

**државне службе за жалбе**

Члан Одбора државне службе за жалбе

**1/01 Члан Одбора државне службе за жалбе**

**Опис дужности и одговорности:** члан Одбора руководи институцијом, организује обављање свих послова из надлежности Одбора, доноси прописе и доноси друге опште и појединачне акте за које је законом и другим прописима овлаштен, врши најсложеније управне и послове надзора из надлежности основне дјелатности Одбора, одговара за законито и благовремено извршавање послова Одбора, остварује контакте са другим институцијама Босне и Херцеговине и/или Агенцијом за државну службу Босне и Херцеговине, предлаже програме и планове рада и извјештаје о раду, одлучује о правима, дужностима и одговорностима запослених у Одбору из радног односа или у вези са радним односом, одговоран је за кориштење финансијских и материјалних средстава Одбора те обавља и друге послове за које је законом и другим прописима овлаштен.

**Посебни услови:** правни факултет (VII степен) или еквивалент болоњског система студирања са најмање 240 ЕЦТС бодова,положен правосудни испит,најмање пет (5) година радног искуства у струци, од чега три (3) године на руководећим пословима, најмање четири (4) године искуства у рјешавању другостепених управних ствари након положеног правосудног испита.

**Припадајућа основна нето плата**:3.600,00 КМ.

**Број извршилаца:** 3 (три).

**Мјесто рада:** Сарајево.

**Напомене за све кандидате:**

* Поред посебних услова наведених у Јавном огласу, кандидати морају испуњавати и опште услове прописане чланом 22 [Закона о државној служби](http://www.ads.gov.ba/v2/index.php?option=com_content&view=article&id=117&catid=36&Itemid=88&lang=bs) у институцијама Босне и Херцеговине.
* Независно од свих других захтјева из овог огласа, кандидати који су завршили студије по болоњском систему студирања дужни су, поред остале тражене документације, обавезно доставити диплому првог циклуса (или основног додипломског студија), чак и ако се огласом тражи други и трећи циклус болоњског система студирања, осим за интегрисане студије код којих је потребно доставити и доказ да се ради о интегрисаном студију, ако то није видљиво из саме основне дипломе, додатка дипломи или рјешења о нострификацији/признавању.
* Под радним искуством подразумијева се радно искуство након стечене високе стручне спреме, односно високог образовања.
* Чланове Одбора државне службе за жалбе именује Савјет министара Босне и Херцеговине на период од четири године, са могућношћу поновног именовања без јавног конкурса на исти мандатни период.

**Потребни документи:**

**I Оригинал или овјерене копије:**

* универзитетске дипломе (нострификоване/признате дипломе, уколико факултет није завршен у БиХ или је диплома стечена у некој другој држави након 6. 4. 1992. године);
* додатка дипломе за кандидате који су високо образовање стекли по болоњском систему студирања; изузетно, само у случају да високошколска установа додатак дипломи није уопште издавала ни за једног дипломца, кандидат је дужан да уз овјерену копију универзитетске дипломе достави увјерење високошколске установе да додатак дипломи није уопште издат ни за једног дипломца;
* [увјерења о држављанству](http://www.ads.gov.ba/v2/index.php?option=com_content&view=article&id=149&Itemid=65&lang=bs#UD) (не старије од 6 мјесеци од дана издавања од надлежног органа);
* увјерења о положеном правосудном испиту;
* потврде или увјерења као доказа о траженој врсти радног искуства;
* увјерење о невођењу кривичног поступка (не старије од три мјесеца од дана издавања од надлежног органа);
* потписану и овјерену:
* изјаву да није навршио законски прописану доб за пензионисање, односно да није остварио право на личну пензију по било којем основу;
* изјаву да није отпуштен из државне службе као резултат дисциплинске мјере на било којем нивоу власти у Босни и Херцеговини, одбијања полагања заклетве, самовољног напуштања државне службе или давања неистинитих и нетачних података приликом пријема у државну службу, у року три године прије дана објављивања упражњеног радног мјеста;
* изјаву да кандидат није обухваћен одредбом члана IX 1 Устава Босне и Херцеговине.

**II Својеручно потписан:**

* попуњен пријавни образац који можете преузети на веб-страници Агенције за државну службу Босне и Херцеговине: [www.ads.gov.ba](http://www.ads.gov.ba/). Напомињемо да потписан и попуњен образац не може служити као доказ било којег услова из текста Јавног огласа, он само олакшава рад органу који врши избор и именовање, те представља само информације о кандидату, које је потребно доказати траженом документацијом.

**Обратити пажњу на сљедеће документе које не треба достављати, јер не могу служити као ваљан доказ:**

* Увјерење о дипломирању старије од годину дана. Универзитетске дипломе академског звања магистра или еквивалента, академског звања доктора или еквивалента или друге сличне дипломе, уколико нису евентуално тражене у посебним условима текста огласа. Ове дипломе не могу доказати стечено звање завршеног додипломског (основног) студија. Не достављати универзитетску диплому без додатка дипломи уколико је високо образовање стечено по болоњском систему студирања.
* У погледу доказивања држављанства и старосне доби не треба достављати копију личне карте, обавјештење да је кандидат уведен у евиденцију пребивалишта – боравишта са личним подацима (образац пријава/одјава), неважеће увјерење о држављанству, односно увјерење старије од шест мјесеци од дана издавања од надлежног органа.
* У погледу радног искуства не достављати: радну књижицу јер не може доказати ниједан облик радног искуства, може доказати само радни стаж. Потврде/увјерења којима се доказује радни стаж такође неће бити узети у разматрање, јер радни стаж представља само вријеме које запосленик проведе у радном односу, тиме се не може доказати о којој врсти радног искуства је ријеч; уговор о раду, уговор о обављању привремених и повремених послова, уговор о дјелу и друге уговоре; рјешење или одлуку о заснивању/престанку радног односа – тиме се доказује само почетак/престанак радног ангажмана и назив радног мјеста, не и његов континуитет; споразум, препоруке или друге сличне исправе уколико не садрже све елементе потврде/увјерења, увјерења издата од ПИО/МИО о подацима регистрованим у матичној евиденцији без потврде ПИО/МИО гдје је наведена шифра занимања. Такође, не достављати документе који не садрже елементе потврде или увјерења, односно документе у којима није децидно наведено сљедеће: основне генералије, врста школске спреме у оквиру радног мјеста, тј. стручна спрема предвиђена за конкретно радно мјесто, назив радног мјеста, прецизиран период радног ангажовања, те остали релевантни подаци за доказивање тражене врсте радног искуства.
* Непотписан, непопуњен, исправљен или измијењен пријавни образац.

**Додатни документи који се достављају накнадно:**

Изабрани/именовани кандидат дужан је институцији Босне и Херцеговине доставити, у складу са чланом 22 тачком д) Закона о државној служби у институцијама Босне и Херцеговине, увјерење о радној способности (љекарско увјерење), као доказ да је здравствено способан за вршење одређених послова предвиђених овим положајем.

**Остале напомене**

- На чланове Одбора државне службе за жалбе примјењује се Закон о спречавању сукоба интереса у институцијама на нивоу Босне и Херцеговине („Службени гласник БиХ“, број 18/24).

- Све кандидате који буду испуњавали опште и посебне услове тражене у тексту Јавног огласа на интервју ће позвати Независна комисија за избор чланова Одбора државне службе за жалбе, коју именује Савјет министара Босне и Херцеговине.

- Независна комисија за избор чланова Одбора државне службе за жалбе бира чланове Одбора на основу радног искуства кандидата и демонстриране способности да обављају наведену дужност у Одбору.

- Члан Одбора повлачи се са дужности прије истека мандата само на иницијативу Савјета министара, која је покренута услијед изузетних околности и консензусом осталих чланова Одбора.

**Подношење пријава**

Јавни оглас објављује се на службеној интернет страници Агенције за државну службу Босне и Херцеговине и у дневним новинама: „Дневни аваз“ Сарајево, „Независне новине“ Бања Лука и „Вечерњи лист“ Мостар.

Јавни оглас остаје отворен 15 дана од дана посљедњег објављивања на службеној интернет страници Агенције за државну службу Босне и Херцеговине, односно у дневним новинама: „Дневни аваз“ Сарајево, „Независне новине“ Бања Лука и „Вечерњи лист“ Мостар.

Пријаве на јавни оглас са траженим документима достављају се путем поштанске службе препорученом пошиљком, на адресу:

**Генерални секретаријат Савјета министара Босне и Херцеговине**

**»Јавни оглас за избор и именовање чланова Одбора државне службе за жалбе«**

**71 000 Сарајево, Трг Босне и Херцеговине 1**

Испуњавање услова утврђених овим огласом рачуна се са даном предаје пријаве.

Непотпуне, неправовремене и неуредне пријаве, пријаве кандидата који не испуњавају услове тражене у тексту Јавног огласа, као и копије тражене документације које нису овјерене неће се узети у разматрање.